User talk:Futamene

Miijo: Ittude Fulfulde nder Media ko … eɓɓoore nde Ardiiɓe men Fulɓe jaɓi (timmoode) Tuesday, 24 May 2011 16:31 Ñannde 27 lewru yawtundu (27/04/2011), Md Usmaan Bah winnduno ɓatakuru faade e forum Tabital Pulaaku no innee Jamaa, himo lamndoo ko waɗi Fulfulde jantaaka e ɗemɗe Afriki mawɗe ɗen, ɗum ko e ndee jaaynde wi’eteende Jeune Afrique lollunde (JA): http://www.jeuneafrique.com/Article/LIN12124babeleniaci0/#axzz1ML99DrgT, o timminiri ɓatakuru makko ndun ɗii binndi les ɗoo:

“…Tuma goo kadi hari mi nanii RFI no haalira wano nii. Hara ko addi ɗum ko fii ɓe anndaa fii kaa haala men, Pulaar/Fulfulde, kaa ko fii ɓe faalaaka wowlude fii makka ? Haray mi torike en yo en waɗtan hakkil e ɗum haa annden ko woni sabu ɗum. Ɓay ɗum ɗoo noddataa ɓe wonaa Fulɓe e ekkitagol haala Pulaar/Fulfulde.On accay hakke si yewti ko hana.”

Ko woni lekki Fulfulde momteede ittee e nder media?

a.   Immo-ɗen kisan (immediately) e janngude ngal e mbaadi sukkundi, huuɓitundi ɗemngal ngal no ngal diidori non, gila hiirnaange haa fuɗnaange. No haawnii sanne sanne si mi fottii e woɓɓe wi’ooɓe ko ɓe jannguɓe/jaanginooɓe Fulfulde, tawa ɓe waawataa ɓuri caltuka (dialect) maɓɓe kan, mi jiɓoo ganndal ngal ɓe wi’ata hiɓe janngi e Fulfulde, haaniino tawa kala jannguɗo Fulfulde, himo seerti (feerotiri) e ɓe janngaali ɓen, jannguɗo e mo janngaali haanaali fotude, si wonaa ɗum ndikka si jannguɗo janngaano.

b.   Immo-ɗen e lamndagol no Fulfulde naadiree radiyooji mawɗi hono e BBC (England), VOA (amerika), RFI (Faransi), Dooce Wele (Alman), e radiyooji mawɗi goo (feere feere)

c.    Immo-ɗen e lollinde Fulfulde tippude e naatugol e janngirɗe to ɗemɗe janngintee e nder adunaaru ndun fow, holliten yimɓe fii Fulfulde… kala to jooɗori-ɗen, yuɓɓinen mooɓondire yowitiiɗe e ƴellitugol (promotion) Fulfulde, nodden jananɓe tawtoree, humpiten ɓe ko woni Fulfulde… ɗum no haani jokkindireede fotde duuɓi ɗuuɗuɗi, si jibina njaltudi (result) waawundi battinde e yimɓe ɓe wonaa Fulɓe.

d.   Eto-ɗen no wuurnitiren nguurndam e nder gure (ca’e) Fulɓe, hono Fuuta Tooro, Maasina, Fuuta Jaloo, Doori, Tooroodi, Aadamawa, Sokkoto, Tulus (Suudan), eto-ɗen no caltuɗe Fulfulde ɗen faamondira tippude e huutorde aalaaji media.

e.   Ardiiɓe Tabital Pulaagu no haani waylude mbaadi no ɓe gollirta nii hannde, ɓe ardina Fulfulde e dow kala ɗemngal jananal (ndaaru lowre Tabital nden, yi’aa ko yurminii, fow ko e ɗemngal jananal winndaa), ɗum nawrataa en yeeso nii e ɗaa…

f.      Fulfulde Commission (FulCom) no haani toppitaade Fulfulde, rokka ɗemngal ngal semmbe ɓuri tolno (level) to ɓe woni ɗoo… Jannguɓe Fulfulde no ɗuuɗi, waawuɓe wallitaade e golle ɗen, kono si ardiiɓe ɓen to FulCom toppitaaki no haaniri non, pellet ko Fulfulde yoolotoo, ngal yooloo, ngal yoolora leñnol ngol… Ardiiɓe FulCom ɓen no haani pooɗitude lomtotooɓe immorde e leyɗe to Fulfulde wowletee toon fow, ɓe gollida no ɗemngal ngal yaawira ɓamtagol law law.

g.      Ko ɓuri ɗum ɗoo fow hittude: suka wi’eteeɗo Wuuri Jallo, famɗuɗo e duuɓi, mo Alla rokki ganndal mawngal, si Fulɓe jaɓii udditude hakkille muuɗum, ɓe yaltay e tampere haa darngal daroo, ngam himo tafi njuɓɓudi tippude ganndal ngal o janngi, ndin njuɓɓudi no lamndii janngooɓe Fulfulde fotde ujunaaje ɗiɗi, so ɗum heɓike ko lutti kon, o waaway siinude, tawa kala janngoowo e jannginoowo Fulfulde no waawi heɓude to wuura haa maaya, tawa tampaali. Ardiiɓe Tabital Pulaaku no toraa jooɗodaade e oo suka, ngam ɓe waawa tabitinde ndii njuɓɓudi ko yaawi, sabu alaa ko ari luttude… kala tagaangel sooraa fittaande meeɗay maayude, neeɓa maa yaawa.

Men yaafotaako haa ñannde darngal

Banndiraaɓe tedduɓe, kala mo teddinaali hoore mum, goɗɗo teddintaa mo, si en teddinaali ɗemngal men ngal, goɗɗo teddintaa ngal. Teddingol ɗemngal men woni janngude ngal, jannginde ngal, ɗaɓɓande haalooɓe ngal no ɓe wuurira e maggal. Immo-ɗen hade laawaade, immoɗen hade ngal yoolaade.

Ko ɓeydii ɗon, ardiiɓe Tabital Pulaaku, e ardiiɓe FulCom no toree ɓeydude tiiɗnaare, e tinnaare (yaawere) e golle maɓɓe ɗen, ɓe anndita (siftora) wonde (dow) hiɓe halfinaa huunde mawnde, hiɓe halfinaa gikke, ɗum woni Fulfulde, si nde yoolike, nde yooloray leñol ngol, tawa ko kamɓe woni sabu muuɗum… kala anniyiiɗo yoolude leñol ngol, kala anniyiiɗo janfaade leñol ngol… men yaafotaako mo haa ñannde darngal.

Mi yettii on sanne.

Kɗl: Saajo Bah

www.peeral.com

Comments (7) Miijo am 7. Tuesday, 14 June 2011 00:40 (bala muusaa njaay) Ina foti hande fulɓe ngummoo.Neɗɗo so halfinaama ko foti no leñol, ina foti daraade, waɗa heen faayiida.So waɗaani, yo itte.Ko goonga, somi yehii sit Tabital Pulaagu,tawan mi toon ko farayse.Mi salaaki yo farayse winde,kono yumma ɗemngal ngal ko Pulaar e Fulfulde.En mbiyataa eɗen ɓamta leñol men, tawa en mbindataa ɗemgal men.Ko Pulaar Fuuta Tooro kalanmi, kono gila mbattumi jangude Peeral, mi seertii e cadeele famnde Pulaar Fuuta Jalon.Binndol ina heewi nafoore.Njokke golle.HAA YEESO KO LAAWOL. Saajo Bah, bindimaa ko pindinooje,nafooje.Hirande leñol mum ko e iimanaagal jeyaa. On njaraama. Reply Jaaraama 6. Sunday, 12 June 2011 08:53 (Jallowel) On jaaraama fota e ndee winndannde, haray ko beydugol wakkilaare...

Men weltike fota. Reply Wakkilodhen 5. Friday, 27 May 2011 13:48 (Binta Briksel) Musibbhe teddubhe, awa wakkilodhen nani, sabu hay gooto walla taa en si en wallaali hoo re men. Reply Bii binndol 4. Thursday, 26 May 2011 16:28 (Sow Cees) Peeral no jogii gede de heewbe njogaaki, kala nde ngardaa do a tawat ko weltinta fitaandu maa.

Sikke alaa Peeral ko bii-binndol toppitii dum, wadi so golle mabbe ene njoodi. Nde ko lowre finndinoore, ko nde lowre tinndinoore.

On njaaraama nofeewi. Reply Janngen Fulfulde 3. Wednesday, 25 May 2011 22:13 (Motaro Bah) On jaaraama dey, awa ko yo en janngu Pulaar on fota nani. Golle mon den no labaa fes. Reply A jaabike 2. Wednesday, 25 May 2011 11:27 (Ollaid) A jaabike piiji goo dhi mi faalanoo anndude. Pellet en yaafotaako kala ardinaado fii ngol lenyol o ronki hunnude aadi ndin.

On jaaraama. Reply Cerno Sammba Mombeya 1. Tuesday, 24 May 2011 17:53 (Alfaa Bah Timmbi) Salamaalemon mo ssiɓe Julɓe yewtoo-ɓe-men Gonga on jarnaama on yettaama haa hoti on sannama fota ko seeɗa moodi golle mon-ɗen labaama buy, kono yo Allah fewtidir ɓerɗe men-ɗen sabu alaa ko luttini'en ɓaawo ɓuri ko lurruɗen kon wano maakirɗon non, e kadi kala on accuɗo Demngal mun faade e Demɗe womɓe goo o wuuray o maya e sikke, wano wiira non e Deftere men nowi'e Oogirde malal owi'i

Miɗo jantora himmuɗi haala pular, ka no newnane fahmu, nanir jaɓugol.

Sabu neɗɗo ko haala mu'um newotoo nde o fahminiraa ko wi'aa to ƴi'al.

Yoga Fulɓe no tunnda ko jannginiraa arabiyya o lutta e sikkitagol.

Tuugiiɗo e sikke e kuuɗe dewal, yonataa woni konngol maa kuugal.